༄༅། ། ལམ་འབྲས་བརྒྱུད་པའི་ཕྱག་མཆོད་བཞུགས། །
༄༅། ། ཨོཾ་སྭསྟི་སིདྡྷཾ། མི་འཕྲོགས་པའི་མཁྱེན་རབ་དང་ཐུགས་རྗེ་ལྡན་པ༑ ཁམས་གསུམ་གྱི་ཆོས་ཀྱི་རྒྱལ་པོ། དེ་བཞིན་གཤེགས་པ་ཐམས་ཅད་ཀྱི་ངོ་བོ༑ དམ་པའི་ཆོས་ཐམས་ཅད་ཀྱི་འབྱུང་གནས། བྱང་ཆུབ་སེམས་དཔའ་ཐམས་ཅད་ཀྱི་ཡབ། ཉན་ཐོས་དང་རང་སངས་རྒྱས་ཐམས་ཅད་ཀྱི་བླ་མ། ལྷ་དང་བཅས་པའི་འཇིག་རྟེན་པ་ཐམས་ཅད་ཀྱི་སྐྱབས། ཆོས་ཀྱི་རྗེ་དཔལ་ལྡན་ས་སྐྱ་པཎྜི་ཏ་ཆེན་པོའི་ཞབས་ལ་གུས་པས་ཕྱག་འཚལ་ཞིང་སྐྱབས་སུ་(ཞ¡¡-སྐྱབས་སུ་) མཆིའོ༑  ༑ བརྩེ་བ་ཆེན་པོས་དུས་ཐམས་ཅད་དུ་(ལུ-དུས་ཐམས་ཅད་དུ་)རྗེས་སུ་གཟུང་དུ་གསོལ། སངས་རྒྱས་ཀུན་གྱི་ངོ་བོ་ཉིད། ། དངོས་གྲུབ་ཀུན་གྱི་རིན་ཆེན་གཏེར། ། ཉེས་པ་ཀུན་ལས་རྣམ་གྲོལ་བ། ། བླ་མ་ཀུན་ལ་ཕྱག་འཚལ་ལོ།  ། བསོད་ནམས་ཡེ་ཤེས་རབ་རྫོགས་པ། ། སྟོང་པ་དང་ནི་སྙིང་རྗེའི་བདག ། སྲིད་དང་མྱ་ངན་འདས་པའི་དཔལ། ། རྡོ་རྗེ་འཆང་ལ་ཕྱག་འཚལ་ལོ། ། ཆོས་དབྱིངས་ཤེས་རབ་ཕ་རོལ་ཕྱིན། ། ཟག་མེད་བདེ་ཆེན་སྒྱུ་མའི་སྐུ། ། བདེ་གཤེགས་ཐམས་ཅད་སྐྱེད་པའི་ཡུམ། ། བདག་མེད་མ་ལ་ཕྱག་འཚལ་ལོ། ། ཤེས་བྱ་ཀུན་ལ་རབ་སྦྱངས་ནས། ། བརྩོན་པས་གོ་འཕང་མཆོག་བརྙེས་ཏེ། ། བརྩེ་བས་གཞན་གྱི་དོན་མཛད་པ། ། བིརྺ་པ་ལ་ཕྱག་འཚལ་ལོ། ། རྗེས་སུ་གདམས་པ་ཟབ་མོ་ཡིས། ། ཉིད་ཀྱི་ཐུགས་ནི་རྣམ་གྲོལ་ནས། ། བརྟུལ་ཞུགས་སྤྱོད་པས་གཞན་དོན་མཛད། ། ནག་པོ་པ་ལ་ཕྱག་འཚལ་ལོ། ། དམ་པའི་དེ་ཉིད་དོན་གཟིགས་པས། ། འཇིག་རྟེན་སྤྱོད་ལས་རྣམ་གྲོལ་ཞིང་། ། གྲུབ་པའི་བརྟུལ་ཞུགས་ལ་གནས་པ། ། ཌ་མ་རུ་པ་ལ་ཕྱག་འཚལ། ། ཟབ་མོའི་ལམ་ལ་རབ་བརྩོན་པས། ། དངོས་གྲུབ་བརྙེས་ནས་བྱིས་པ་ཡི། ། ཚུལ་གྱིས་གཉིས་མེད་སྤྱོད་པ་མཛད། ། ཨ་ཝ་དྷཱུ་ཏཱི་ལ་ཕྱག་འཚལ།  ། ཤེས་བྱ་ཀུན་ལ་རབ་མཁས་ཤིང་། ། ཏིང་ངེ་འཛིན་ལ་མངའ་བརྙེས་པས། ། གངས་ཅན་འདུལ་བར་མཛད་པ་པོ། ། ག་ཡ་དྷ་ར་ལ་ཕྱག་འཚལ། ། དམ་ཆོས་རིན་ཆེན་མཛོད་འཛིན་པས། ། གདུལ་བྱའི་རེ་བ་རྫོགས་མཛད་པའི། ། སྐད་གཉིས་སྨྲ་བའི་ཐུགས་རྗེ་ཅན།  ། ཤཱཀྱ་ཡེ་ཤེས་ལ་ཕྱག་འཚལ།  ། གུས་པས་བླ་མ་ཉེར་བསྟེན་ནས། །  རྒྱུད་དང་མན་ངག་ཀུན་འཛིན་ཅིང་། ། མཐུ་སྟོབས་ཆེན་པོ་དང་ལྡན་པ།  ། རྗེ་བཙུན་ཀུན་རིག་ལ་ཕྱག་འཚལ། ། མཁྱེན་ལྡན་ཁྱོད་ཀྱིས་གཞན་དོན་ཕྱིར། ། སྒྲུབ་ལ་བརྩོན་པས་ཏིང་འཛིན་དང་། ། མངོན་པར་ཤེས་དང་རྫུ་འཕྲུལ་ལ། ། མངའ་བརྙེས་ཆོས་འབར་ལ་ཕྱག་འཚལ། ། འཇམ་པའི་དབྱངས་ལས་མངོན་སུམ་དུ། ཁྱོད་ཀྱིས་ཆོས་རྣམས་ཐུགས་ཆུད་པས། ། ཤེས་བྱ་ཀུན་ལ་མ་རྨོངས་ཤིང་།  ། མཁས་མཆོག་རྣམས་ཀྱི་བླ་མར་གྱུར། ། ཐུགས་རྗེ་ཆེན་པོ་དང་ལྡན་པས། ། རྟག་ཏུ་གཞན་གྱི་དོན་མཛད་པའི། ། རྣལ་འབྱོར་དབང་ཕྱུག་ས་སྐྱ་པ། ། ཀུན་དགའ་སྙིང་པོ་ལ་ཕྱག་འཚལ། ། བསོད་ནམས་དཔག་མེད་ལས་གྲུབ་ཅིང་། ། མཁྱེན་པའི་ཡེ་ཤེས་རབ་རྒྱས་པས། ། འགྲོ་བའི་རྩ་ལག་མཆོག་གྱུར་པ། ། བསོད་ནམས་རྩེ་མོ་ལ་ཕྱག་འཚལ། ། ཆོས་རྣམས་ཀུན་གྱི་དེ་ཉིད་གཟིགས། ། གསང་སྔགས་རྒྱ་མཚོའི་ཕ་རོལ་སོན། ། རྡོ་རྗེ་འཛིན་པ་ཀུན་གྱི་རྗེ། ། གྲགས་པ་རྒྱལ་མཚན་ལ་ཕྱག་འཚལ། ཁྱོད་ནི་མན་ངག་དུ་མའི་མཛོད། ། རབ་ཏུ་བརྟན་པའི་ཐུགས་མངའ་ཞིང་། ། རྟག་ཏུ་གཞན་ལ་ཕན་དགོངས་པ། ། དཔལ་ཆེན་འོད་པོ་ལ་ཕྱག་འཚལ། ཁྱོད་ཀྱིས་བསོད་ནམས་ཡེ་ཤེས་ཚོགས། ། བསྐལ་པ་དུ་མར་རབ་བསྒྲུབས་པས། ། བཞེད་པའི་དོན་རྣམས་ཡོངས་རྫོགས་པའི། ། དཔལ་ལྡན་དོན་གྲུབ་ལ་ཕྱག་འཚལ།  ། འཁྲུལ་པ་མི་མངའ་ཉེས་མི་མངའ། ། ཚུལ་ཁྲིམས་ཕུང་པོས་བརྒྱན་པའི་སྐུ།  ། མཐོང་བ་ཙམ་གྱིས་རབ་དང་བར། ། མཛད་པ་ཁྱོད་ལ་ཕྱག་འཚལ་ལོ། ། ཅ་ཅོ་མི་མངའ་རྣམ་དག་གསུང་། ། ཐ་དད་སྐད་ཀྱིས་མཐའ་ཡས་པའི། ། གདུལ་བྱའི་དབང་པོ་ཚིམ་མཛད་པའི། ། གསུང་མཆོག་ཁྱོད་ལ་ཕྱག་འཚལ་ལོ། ། མཉམ་པར་བཞག་ཅིང་རྟོག་མི་མངའ། ། འགྲོ་བའི་ཡིད་ལ་མཉམ་པར་འཇུག ། ཏིང་ངེ་འཛིན་དང་གཟུངས་ཀྱི་གཏེར། ། རྣམ་གྲོལ་ཐུགས་ལ་ཕྱག་འཚལ་ལོ། ཁྱོད་ཀྱིས་ཤེས་བྱའི་དཀྱིལ་འཁོར་འདི། ། མ་ལུས་ཐུགས་སུ་ཆུད་གྱུར་པས། ། འཆད་རྩོད་རྩོམ་པའི་བྱ་བ་ལ། ། མངའ་བརྙེས་ཁྱོད་ལ་ཕྱག་འཚལ་ལོ། ། དམིགས་པ་ཀུན་ལས་རྣམ་གྲོལ་བའི༑  ༑ ཐུགས་རྗེ་ཆེན་པོ་དང་ལྡན་པས། ། གཞན་དོན་དུས་ལས་མི་འདའ་བའི། །   བརྩེ་ཆེན་ཁྱོད་ལ་ཕྱག་འཚལ་ལོ། ། མཁྱེན་བརྩེ་བརྩོན་པའི་སྟོབས་ཆེན་གྱིས།  ། བདུད་ཀྱི་སྟོབས་རྣམས་འཇོམས་མཛད་ཅིང་། ། ཉོན་མོངས་བྱང་ཆུབ་ལམ་བསྒྱུར་བའི༑  ༑ མཐུ་ཆེན་ཁྱོད་ལ་ཕྱག་འཚལ་ལོ། ། འཁོར་བ་ཇི་སྲིད་གནས་ཀྱི་བར།  ། རྣམ་པར་འཕྲུལ་པ་སྣ་ཚོགས་ཀྱིས། ། དེ་སྲིད་དེ་ཡི་དོན་མཛད་པའི། ། ཕྲིན་ལས་དབང་ཕྱུག་ལ་ཕྱག་འཚལ། ། ཀུན་དགའི་དགོས་འདོད་མ་ལུས་པ། ། རིན་ཆེན་རྒྱལ་མཚན་ལས་བྱུང་བའི། ། དཔལ་འབྱོར་བཟང་པོའི་འབྲས་སྩོལ་བ། ། དབང་གི་རྒྱལ་པོ་ལ་ཕྱག་འཚལ། ། སངས་རྒྱས་ཀུན་གྱི་ཡེ་ཤེས་སྐུ། ། གཅིག་ཏུ་བསྡུས་པ་གཞན་དོན་ཕྱིར། ། སོ་སོ་སྐྱེ་བོའི་སྐུར་སྟོན་པ། ། མཚུངས་བྲལ་ཁྱོད་ལ་ཕྱག་འཚལ་ལོ། ། དཀོན་མཆོག་གསུམ་པོ་ཁྱོད་ཉིད་དེ། ཁྱོད་ཉིད་དཀོན་མཆོག་གསུམ་ཡང་ལགས། ། དེ་བས་རྣམ་པ་ཐམས་ཅད་དུ། ཁྱོད་ལ་གུས་པས་ཕྱག་འཚལ་ལོ། ། སྟོན་མཆོག་ཁྱོད་ལ་ཕྱག་འཚལ་ལོ། ། སྐྱབས་མཆོག་ཁྱོད་ལ་ཕྱག་འཚལ་ལོ།  ། འདྲེན་པ་མཆོག་ལ་ཕྱག་འཚལ་ལོ། ། བླ་མ་མཆོག་ལ་ཕྱག་འཚལ་ལོ། ། གང་ལ་ཁྱོད་ཀྱི་སྐུས་རེག་ཅིང་།  ཁྱོད་གསུང་ཐོས་ཤིང་འཛིན་པ་དང་། ཁྱོད་ཀྱི་ཐུགས་ཀྱིས་རྗེས་བཟུང་བ། ། དེ་དག་ཀུན་ལའང་ཕྱག་འཚལ་ལོ། ། བྱང་ཆུབ་སེམས་དཔའ་སེམས་དཔའ་ཆེ། ། རྣམ་དཔྱོད་བླཽ་གྲོས་ཆེན་པོ་ཅན། ། བརྟུལ་ཞུགས་མཆོག་ལྡན་གསང་སྔགས་འཛིན། ། བསོད་ནམས་རྒྱལ་མཚན་ལ་ཕྱག་འཚལ།  ། ཤེས་བྱ་ཀུན་མཁྱེན་བློ་གྲོས་མཆོག ། དམ་ཆོས་རིན་ཆེན་རྒྱལ་མཚན་འཛིན།  ། སྲིད་དང་ཞི་བའི་དཔལ་འབྱོར་ཅན། ། བཟང་པོའི་ཞབས་ལ་ཕྱག་འཚལ་ལོ།  ། ཕྱོགས་བཅུའི་འཇིག་རྟེན་ཐམས་ཅད་ན། ། འགྲོ་བའི་དོན་དུ་བཞུགས་པ་ཡི།  ། རྫོགས་པའི་སངས་རྒྱས་ཐམས་ཅད་ལ། ། རྟག་ཏུ་གུས་པས་ཕྱག་འཚལ་ལོ།  ། ཐོག་མ་བར་དང་མཐར་དགེ་ཞིང་། ། རྣམ་པར་དཀར་ལ་མ་འདྲེས་པ། ། ངེས་པར་འབྱུང་བ་མཆོག་གི་ལམ། ། དམ་པའི་ཆོས་ལ་ཕྱག་འཚལ་ལོ། ། བསོད་ནམས་ཞིང་རབ་མཆོག་གྱུར་པ། ། ལྷ་དང་མི་ཡི་མཆོད་པའི་གནས། ། རྒྱལ་སྲས་རང་རྒྱལ་དགྲ་བཅོམ་པ། ། ཚོགས་མཆོག་དགེ་འདུན་ལ་ཕྱག་འཚལ། ། ཚུལ་གནས་ཐོས་དང་བསམ་ལྡན་ཞིང་། ། ཏིང་ངེ་འཛིན་ལ་མཉམ་པར་གནས། ། བདེ་གཤེགས་བསྟན་པ་ལེགས་འཛིན་པའི། ། བཤེས་གཉེན་ཀུན་ལ་ཕྱག་འཚལ་ལོ། ། མཆོད་པར་འོས་པ་ཐམས་ཅད་ལ། ། ཞིང་རྡུལ་ཀུན་གྱི་གྲངས་སྙེད་ཀྱི། ། ལུས་བཏུད་པ་ཡིས་རྣམ་ཀུན་ཏུ། ། མཆོག་ཏུ་དད་པས་ཕྱག་འཚལ་ལོ། ། མཆོད་ཡོན་མེ་ཏོག་བདུག་སྤོས་དང་༑  ༑ སྣང་གསལ་དྲི་མཆོག་ཞལ་ཟས་དང་། ། གདུགས་དང་རྒྱལ་མཚན་རོལ་མོའི་སྒྲས། ། བླ་མའི་ཚོགས་དང་དཀོན་མཆོག་མཆོད། ། འཇིག་རྟེན་ཁམས་ནི་མཐའ་ཡས་པར། ། བདག་པོས་ཡོངས་སུ་མ་བཟུང་བའི། ། མཆོད་པའི་ཡོ་བྱད་ཅི་མཆིས་པ། ། བློ་ཡིས་བླངས་ནས་མཆོད་པར་བགྱི། ། རབ་དང་ཡིད་ལས་བྱུང་གྱུར་པའི༑  ༑ མཆོད་པའི་སྤྲིན་གྱི་ཕུང་པོ་ནི། ། མཁའ་དང་མཉམ་པ་དུ་མ་ཡིས།  ། ཡོན་ཏན་རྒྱ་མཚོ་སྲས་བཅས་མཆོད། ། དམན་པའི་ཡུལ་ལས་རབ་འདས་ཤིང་། ། རྒྱལ་བ་ཀུན་གྱི་དམ་ཚིག་མཆོག ། དངོས་གྲུབ་ཀུན་གྱི་གཞིར་གྱུར་པ།  ། བདུད་རྩི་མཆོག་གིས་མཆོད་པར་བགྱི། ། སྒྲིབ་པ་དྲི་མ་ཀུན་བསལ་ནས། ། རྟོག་པ་ཀུན་ལས་རྣམ་གྲོལ་བ། ། བླ་ན་མེད་པའི་བྱང་ཆུབ་སེམས། ། བདེ་བ་ཆེན་པོས་མཉེས་གྱུར་ཅིག ། དེང་ནས་བྱང་ཆུབ་སྙིང་པོའི་བར། ། བདག་གིས་ལུས་དང་ལོངས་སྤྱོད་དང་༑  ༑ དུས་གསུམ་དགེ་བའི་དངོས་པོ་རྣམས། ། གུས་པས་ཁྱེད་ལ་དབུལ་བར་བགྱི༑  ༑ ཀུན་ནས་གཟིགས་པའི་སྤྱན་ལྡན་པ། ། ཡོན་གནས་དམ་པ་ཁྱེད་རྣམས་ཀྱིས༑  ༑ བདག་ལ་བརྩེ་བར་ཉེར་དགོངས་ཏེ། ། བདག་གི་འདི་དག་བཞེས་སུ་གསོལ༑  ༑ བདག་ནི་ཐོག་མེད་དུས་ནས་སུ། ། ལས་དང་ཉོན་མོངས་དབང་གྱུར་པས༑  ༑ ལུས་དང་ངག་དང་ཡིད་སྒོ་ནས། ། རང་བཞིན་སྡིག་པ་ཅི་བགྱིས་དང་། །  སྡོམ་པ་གསུམ་དང་འགལ་གྱུར་པའི། ། ཉེས་པའི་ཚོགས་ཀུན་རབ་འགྱོད་པས། །  མཆོད་འོས་རྣམས་ཀྱི་སྤྱན་སྔ་རུ། ། སླན་ཆད་བསྡམ་པའི་སེམས་ཀྱིས་བཤགས། །  བླ་མའི་ཕྲིན་ལས་རྨད་བྱུང་དང་། ། རྒྱལ་དང་རྒྱལ་སྲས་རང་རྒྱལ་དང་། ། དགྲ་བཅོམ་སོ་སོའི་སྐྱེ་བོ་ཡི། ། དགེ་བ་ཀུན་ལ་རྗེས་ཡི་རངས། ། འགྲོ་ཀུན་སྨིན་ཅིང་གྲོལ་བྱའི་ཕྱིར། ། བླ་མ་རྣམས་དང་སངས་རྒྱས་ལ། ། ཟབ་པ་དང་ནི་རྒྱ་ཆེ་བའི། །  ཆོས་ཀྱི་འཁོར་ལོ་བསྐོར་བར་བསྐུལ། ། སེམས་ཅན་ཇི་སྲིད་གནས་ཀྱི་བར། ། མྱ་ངན་མི་འདའ་རྟག་བཞུགས་ནས། ། འགྲོ་བ་ཀུན་གྱི་དོན་མཛད་པར།  ། ཐལ་མོ་སྦྱར་ནས་གསོལ་བ་འདེབས། ། བྱང་ཆུབ་སྙིང་པོར་མཆིས་ཀྱི་བར།  ། བླ་མ་མཆོག་དང་སངས་རྒྱས་དང་། ། ཆོས་དང་འཕགས་པའི་དགེ་འདུན་ལ།  ། རྣམ་པ་ཀུན་ཏུ་བདག་སྐྱབས་མཆི། ། སེམས་ཅན་ཀུན་གྱི་དོན་སླད་དུ། ། རྫོགས་པའི་བྱང་ཆུབ་ཐོབ་བྱའི་ཕྱིར། ། བྱང་ཆུབ་སེམས་ནི་བསྐྱེད་བགྱི་ཞིང་། ། བྱང་ཆུབ་སྤྱོད་པའང་སྤྱད་པར་བགྱི། ། ཡེ་ཤེས་གསལ་བའི་སྤྱན་ལྡན་པའི། ། བརྩེ་ལྡན་བླ་མའི་ཚོགས་རྣམས་དང་། ། རྒྱལ་བ་སྲས་དང་བཅས་པ་ཀུན། ། ཡུད་ཙམ་བདག་ལ་དགོངས་སུ་གསོལ༑  ༑ མ་རིག་པ་ཡིས་ལྡོངས་གྱུར་ཅིང་། ། ལས་ཀྱི་ཆུ་ཀླུང་གིས(ཞཉོན་མོངས་ཀྱིས་)འཕངས་པས། ། སྲིད་པའི་རྒྱ་མཚོར་ལྷུང་གྱུར་ཏེ། ། ཉོན་མོངས་ཆུ་སྲིན་དབང་གྱུར་ཅིང་། ། མི་བཟད་སྡུག་བསྔལ་གྱིས་གཟིར་བའི། ། ཉམ་ཆུང་བློ་གྲོས་རབ་དམན་པ། ། བདག་དང་སེམས་ཅན་ཐམས་ཅད་ཀྱི། ། སྐྱོབ་པ་མཛད་པར་གསོལ་བ་འདེབས། ། བདག་ཅག་རྣམས་ཀྱིས་རབ་འབད་ཀྱང་།  ། ཐར་པའི་གོ་སྐབས་རྙེད་པ་དཀའ། ཁྱོད་ཀྱིས་ཐུགས་བརྩེའི་(ལུ¡¡ཐུགས་རྗེས་)ཕྱག་བརྐྱང་ནས༑  ༑ སྲིད་པའི་མཚོ་ལས་བསྒྲལ་དུ་གསོལ། ། མངོན་པར་འདུ་བྱེད་ཀུན་གྱི་ གཞི༑  ༑ ཚུལ་མིན་ཡིད་ལ་བྱེད་པའི་རྒྱུ། ། མ་རིག་མུན་པ་ཐིབས་པོ་ཆེ།  ། ཡེ་ཤེས་ཟེར་གྱིས་བསལ་དུ་གསོལ། ། སྲིད་པའི་ཉེས་ཀུན་འབྱུང་བའི་གཞི།  ། རྟོག་པ་ཐམས་ཅད་སྐྱེད་བྱེད་པ། ། བདག་ཏུ་འཛིན་པའི་འཁྲི་ཤིང་ནི། ། ཤེས་རབ་རལ་གྲིས་གཅད་དུ་གསོལ། ། ཀུན་རྨོངས་ཀུན་འཁྲུག་ཀུན་ནས་དཀྲིས། ། ང་རྒྱལ་དང་ནི་ཕྲག་དོག་ཀུན། ། མགོན་པོ་ཁྱོད་ཀྱི་མཐུ་ཆེན་གྱིས། ། ཡེ་ཤེས་ཆེན་པོར་བསྒྱུར་དུ་གསོལ། ། སྲིད་པ་ཐོག་མེད་དུས་ནས་སུ། ། སེམས་ནི་(ཞཅན་)ཉོན་མོངས་དབང་གྱུར་པས། ། བག་ཆགས་དྲི་མ་གང་བསགས་པ། ། ཡེ་ཤེས་ཆུ་ཡིས་སྦྱང་དུ་གསོལ༑ ༑རང་གིས་མངོན་པར་སྤྱད་པའི་མཐུས། ། རང་ལ་རང་དབང་མེད་པར་ནི༑ ༑སྲིད་པའི་(ཞལུསྡུག་བསྔལ་)རྒྱ་མཚོར་འཕེན་བྱེད་པའི། ། ལས་ཀྱི་རླུང་ཤུགས་བཟློག་ཏུ་གསོལ། ། ལས་དང་ཉོན་མོངས་ཀྱིས་སྤྲུལ་པའི། ། སྐྱེ་རྒ་ན་དང་འཆི་ལ་སོགས། ། སྡུག་བསྔལ་འདུ་བྱེད་འགྱུར་བ་ཡི། ། སྡུག་བསྔལ་ཞི་བར་མཛད་དུ་གསོལ། ། ཐབས་དང་སྐྱབས་དང་དག་པ་དང་། ། ཐེག་པ་ཆེན་ངེས་པར་འབྱུང་བ་ལས། ། སེམས་ཅན་རྣམས་ནི་རབ་བསླུ་བའི། ། བདུད་ཀྱི་ལས་རྣམས་བཟློག་ཏུ་གསོལ། ། འཇིག་རྟེན་པ་ཡི་དོན་གཉེར་བའི། ། རྙེད་དང་བཀུར་སྟི་ལ་སོགས་པ། ། སྙིང་པོ་མེད་པའི་བྱ་བ་ལས། ། ཡིད་ནི་རབ་ཏུ་བཟློག་ཏུ་གསོལ། །  ཀུན་གཞིའི་ལྟེ་བར་རབ་བརྟན་ཞིང་། ། རྟེན་འབྲེལ་ཡན་ལག་རྩིབས་བཅུ་གཉིས། ། སྡུག་བསྔལ་མུ་ཁྱུད་ཀྱིས་བསྐོར་བའི། ། སྲིད་པའི་འཁོར་ལོ་གཞིག་ཏུ་གསོལ། །  གཞན་དོན་ལ་སྐྱོ་བདག་ཆགས་པས། ། རང་ཉིད་ཞི་བ་དོན་གཉེར་བའི། ། ཉན་ཐོས་ཐེག་པ་དམན་པའི་སེམས། ། རྣམ་པ་ཀུན་ཏུ་དགག་ཏུ་གསོལ།  ། བདག་གི་ལུས་དང་ངག་དང་ནི། ། དེ་བཞིན་ཡིད་ཀྱི་སྒོ་ནས་ཀྱང་། ། སེམས་ཅན་ཀུན་ལ་རྣམ་ཀུན་ཏུ། ། ཕན་པ་རྒྱ་ཆེན་འབྱུང་བར་མཛོད། ། རྫོགས་པའི་བྱང་ཆུབ་བསྒྲུབ་པ་ལ། ། ཕྱི་དང་ནང་གི་འཚེ་བ་ཡི། ། བར་དུ་གཅོད་པ་ཐམས་ཅད་ཀུན།  ། ཉེ་བར་ཞི་བར་མཛད་དུ་གསོལ། ། བཤེས་གཉེན་གྲོགས་མཆོག་དམ་ཆོས་དང་།  ། གནས་བཟང་བ་དང་ཡོ་བྱད་སོགས། ། རྟག་ཏུ་མཐུན་པའི་རྐྱེན་རྣམས་ཀུན།  ། ལྷུན་གྱིས་གྲུབ་པར་མཛད་དུ་གསོལ། ། ཚེ་རིང་ནད་མེད་འབྱོར་ལྡན་ཞིང་། ། འགྲོ་ཀུན་རྟག་ཏུ་འདུན་པ་དང་། ། ཇི་ལྟར་བསམ་པའི་དོན་རྣམས་ཀུན། ། ཆོ